### Resumé

Den folkeoplysende forening Vejle Golf Club ansøger om en forlængelse af den kommunale lånegaranti på 0,8 mio. kr., som Byrådet bevilgede på deres møde d. 19. maj 2021, sag 113. Lånegarantien skal dække tre anlægsprojekter som [adresse] etablerer.

### Sagsfremstilling

Den folkeoplysende forening Vejle Golf Club ønsker at etablere tre større anlægsprojekter på det nuværende golfbaneanlæg. De to ud af tre projekter er på nuværende tidspunkt etableret. Projekterne finansieres 100% af [adresse], men gennemførelsen forudsætter en udvidelse af klubbens nuværende gældsforpligtelser, idet det samlede anlægsprojekt på 4,9 mio. kr. forudsættes finansieret ved eget arbejde for 1 mio. kr. og ved optagelse af et kreditforeningslån på 1,1 mio. kr. samt 2,8 mio. kr. i kommunal lånegaranti. I henhold til den eksisterende brugeraftale, der er indgået mellem Vejle Kommune og [adresse], og hvorved Vejle Kommune stiller samtlige bygninger, arealer, inventar og maskiner til rådighed for Vejle Golf Club, skal sådanne investeringer godkendes af Vejle Kommune, med den konsekvens, at klubben vil være berettiget til enten at optage kreditforeningslån med pant i kommunens ejendom eller at kommunen skal meddele en kommunegaranti på 1/3 af de investeringer, som kommunen har godkendt.

De tre anlægsprojekter er:

1. ”Varm hal” til vinterarbejde, med det formål, at forbedre arbejdsmiljøet for golfklubbens fastansatte greenkeeperstab. Budgettet til dette projekt er 1 mio. kr. Projektet er etableret.
2. Overdækket driving range, med det formål, at forbedre træningsforholdene og udvide sæsonen for træning. Budgettet til dette projekt er 1,4 mio. kr. Projektet er etableret.
3. Opgradering af korthulsbane, med det formål, at tiltrække nye målgrupper til golfspillet. Budgettet til dette projekt er 2,5 mio. kr.

Foreningens oprindelige plan var, at anlægsprojekterne skulle udføres i følgende to faser:

1. Fase 1 (2021/22): Varm hal og overdækning af driving range
2. Fase 2 (2022/24): Opgradering af korthulsbanen

Byrådet besluttede på deres møde d. 19. maj 2021, sag 113, at godkende Vejle Golf Clubs anlægsønsker om de tre projekter på det nuværende golfbaneanlæg. Byrådet besluttede også at tiltræde en pantsætning af kommunens ejendom på 1,1 mio. kr., og at bevilge Vejle Golf Club en kommunal lånegaranti på 0,8 mio. kr.

Med Byrådets bevilling af en kommunal lånegaranti på 0,8 mio. kr. og en tiltrædelse af pantsætning af kommunens ejendom på 1,1 mio. kr., blev der sikret finansiering til fase 1, som dog først blev endelig færdiggjort i 2024. Som følge af afventningen på nye statiske beregninger kunne ibrugtagningstilladelsen først gives i 2025, og lån kan først hjemtages efter tilladelsen foreligger.

Foreningen oplyser, at Bestyrelsen i efteråret 2025 igangsætter en strategiproces, og at en eventuel igangsætning af fase 2 om opgradering af korthulsbanen afventer denne proces.

[adresse] oplyser, at der er to primære årsager til forsinkelsen fra 2022 til 2024:

1. Foreningens første udbud af opgaven ramte ind i den periode med meget høje håndværker- og råvarepriser, ikke mindst på stål, der betød at økonomien ikke kunne hænge sammen, da en stor del af overdækningens udgifter er ståldragere. På anbefaling af rådgivere udsatte foreningen derfor byggeriet et år, for at afvente mere normale håndværker-  og råvarepriser.
2. Umiddelbart før byggeriet skulle igangsættes blev foreningen opmærksom på, at overdækningen krævede godkendelse i Naturstyrelsen, fordi placeringen ligger i en fredskov. Der var et års sagsbehandlingstid i Naturstyrelsen, hvilket betød at tidsplanen skred yderligere et år.

I byggeperioden har foreningen sikret en mellemfinansiering via byggekredit/kassekredit. Nu har foreningen behov for at få den varige finansiering på plads, hvorfor der ansøges om at få forlænget den af Byrådet bevilgede lånegaranti på 0,8 mio. kr.

I henhold til de gældende retningslinjer for lånegarantier gælder garantien i et år fra Byrådets beslutning. [adresse] planlægger at igangsætte anlægsprojektet i fase 2 i år, og derfor ansøges der om en forlængelse af den bevilgede lånegaranti på 0,8 mio. kr.

##### Retningslinjer og procedurer for lånegarantier til foreninger

Byrådet vedtog den 10. oktober 2021 reviderede retningslinjer for lånegarantier til foreninger. I henhold til retningslinjerne kan der - for at understøtte initiativer og aktiviteter, der medvirker til stærke og levende
lokalsamfund eller sikrer sammenhængskraft i kommunen - i særlige tilfælde ydes kommunal økonomisk støtte.

Kommunal økonomisk støtte skal ske sammen med et lokalt økonomisk engagement, skal fokusere på det frivillige engagement som grundlag for foreningsaktiviteter og skal udgøre en mindre del af det økonomiske grundlag. Konkret kan der ydes lånegarantier og lignende til foreninger og foreningsaktiviteter op til 1 mio. kr., dog maksimalt 30 % af projektets samlede budget. Der er samtidig en ramme for de samlede lånegarantier i Vejle Kommune på i alt 45 mio. kr.

Ved behandling af ansøgninger om lånegarantier skal der anlægges en konkret vurdering af :

1. Lovligheden
2. Opfyldelsen af ovennævnte retningslinjer
3. Overholdelse af kommunens samlede ramme for garantier, og
4. Risikoen i forhold til kommunens økonomiske engagement.

Såfremt forvaltningens vurdering af nævnte forhold falder positivt ud, fremsendes sagen gennem Økonomiudvalget til Byrådets behandling.

Kultur og Sundheds vurdering:

1. [adresse] har, i henhold til vedtægterne, til formål at etablere og forestå driften af en golfbane og de dertil hørende idrætslige aktiviteter, således at klubbens medlemmer kan udøve golfspillet under de bedst mulige forhold. Det er endvidere klubbens formål at udbrede kendskabet til og færdighederne i golfsporten, samt i øvrigt at søge samarbejde med andre golfklubber til fremme og fælles udøvelse af spillet. At stille idrætsfaciliteter til rådighed for [adresse] borgere er en lovlig kommunal aktivitet, som vil kunne støttes med hjemmel i de ulovfæstede regler om kommunens opgavevaretagelse, kommunalfuldmagten.
2. Retningslinjerne for at give lånegarantier vurderes at være opfyldt, da [adresse], i henhold til foreningens vedtægter, understøtter et stærkt og levende lokalsamfund og herigennem det lokale og frivillige engagement, som grundlag for foreninger og foreningsaktiviteter, og da den ansøgte lånegaranti holder sig indenfor rammen på maksimalt 1 mio. kr.
3. Da der er tale om en forlængelse af lånegarantien, er lånegarantien allerede indeholdt i rammen.
4. Forvaltningen vurderer ikke, at en forlængelse af en kommunale lånegaranti på 0,8 mio. kr. vil indebære en økonomisk risiko for Vejle Kommune, da det vurderes, at foreningen vil kunne håndtere renter og afdrag inden for den nuværende drift.

På den baggrund kan forvaltningen anbefale, at [adresse] bevilges en forlængelse af den kommunale lånegaranti på 0,8 mio. kr.

### Økonomi

Høringssvar

Centralt Budget har ingen bemærkninger af bevillingsmæssig karakter, dog bemærkes det at der ved tilsagn om kommunegarantier skal foretages en tilsvarende deponering. I ovenstående tilfælde vil der skulle foretages en deponering på 0,8 mio. kr.

### Klima og resiliensvurdering

Ingen bemærkninger.

### Sagens videre forløb

Sagen skal behandles af Økonomiudvalget og Byrådet.

### Historik

#### Kultur- og Sundhedsdirektøren indstiller, den 12. august 2025, punkt 101:

at lånegarantien til [adresse] forlænges med et år.

#### Beslutning fra Kultur- og Idrætsudvalget, den 12. august 2025, punkt 101:

Anbefales.

#### Beslutning fra Økonomiudvalget, den 18. august 2025, punkt 209:

Anbefales.

### Beslutning

Godkendt.

Fraværende: William Paulsen, i stedet mødte Bruno Vestergaard.

Fraværende: Nina Bruun.